Joseon Infernua

Joseon Infernua, Txoson Infernua edo Korea Infernua  (Hangul: 헬조선; ingelesez: Hell Joseon, Hell Chosun edo Hell Korea) Hego Koreako termino satiriko bat da, 2015ean ezagun egin zena. Kontzeptu hau Hego Koreako egoera sozioekonomikoa kritikatzeko erabiltzen da. Terminoaren erabilera korear gazteen artean zabaldu zen, langabeziaren eta Hego Koreako gizarte modernoaren lan-baldintzen inguruko kezken eta atsekabeen ondorioz.

 Etimologia 
Esamoldea "Infernua" eta "Joseon" hitzen arteko nahasketa da, eta adierazi nahi du "(Hego) Korea infernu gisako gizartea dela, itxaropenik gabea". Nahiz eta kontzeptuaren erabilera norbanakoek hasi zuten internet bidez, beranduago publiko orokorrak bereganatu zuen.

 Kontzeptua 
Esaldia erabili izan da gobernuaren politiken aurkako jarrera adierazteko. Politika horiek gazteen langabeziari, desberdintasun ekonomikoari, gehiegizko lan-denborari edo lan gogorra egin arren pobreziatik ihes egiteko ezintasunari laguntzen diete. Termino horren erabilera handitu egin zen Twitter edo Facebook bezalako sare sozialen eraginez, eta bereziki zabaldu zen gazteenen artean 2015ean.

 Testuingurua 
Hego Korean bizi den desberdintasun sozialaren gaineko diskurtsoa eta kontzientzia hartzea gero eta zabalduago dago eta, honen ondorioz, "Joseon Infernua" esamoldeak ere hedapen azkarra izan du.

 Soldadutza 
Hego Koreak gizonezkoentzako derrigorrezko zerbitzu militarra du eta 18 eta 21 hilabete artean irauten du. Soldadutza egiten dutenek, beraz, denbora asko ematen dute gizartetik deskonektatuta. Gizartean dagoen desberdintasun ekonomikoa nahitaezko zerbitzu militarra betetzerakoan ere nabaritu daiteke; zerbitzua saihesteko baliabideak edo loturak dituztenek salbuespenak lortzeko aukera gehiago izaten dute eta ez dute oztopo edo gehiegikeriarik jasan behar izaten. Zenbait kasutan, mediku profesionalak erosi dituzte diagnostiko faltsuak egin eta salbuespenak lortzeko.

 Eskakizun akademikoak 
Hego Korean, gazte asko joaten dira unibertsitatera uste dutelako zaila izango dutela lana aurkitzea unibertsitateko ikasketarik gabe. Gizartean oso errotuta dagoen zerbait da, lan elkarrizketetan ohikoa izaten da eliteko unibertsitateetakoak ez direnek diskriminazioa jasatea kontratazio prozesuetan eta sorlekuak ere eragina du. Horrek desberdintasuna eta atsekabea eragiten ditu jendearen artean. Enpresa barruan, ikastetxe bereko edo eskualde bereko jendea elkartzen da taldea osatzeko. Unibertsitate ikasketak dituen herritarren portzentaia oso altua da eta lan desiragarrietarako lehia gogorra dagoenez, arrakasta lortzeko presioa izugarria da. Koreako ikasle asko eskolaz kanpoko hezkuntzara joaten dira, ingeleseko eskola partikularretara, esaterako.

 Populazio-dentsitate handia 
Korearen populazio-dentsitatea 513 bizt/km² da. Seul oso dentsoa da, 16.000 bizt/km² ingurukoa. Populazio-maila horrek pobrezia eragiten du askorentzat, eta enplegu desiragarriak (hala nola, lan-segurtasuna edo gizarte-pertzepzio hobea dutenak) eta bizitza-espazioak lortzeko lehiari laguntzen dio. Egoera honen ondorioz, batzuek alde batera utzi dituzte ezkondu edo seme-alabak izateko itxaropen edo asmoak (N-po belaunaldia bezala ezagutzen direnak), ez dutelako familia bat mantentzeko baliabiderik edo gizarteko presioari iskin egin bizitza pertsonalean zentratu nahi dutelako.

 Eragin kulturala 
2015eko irailaren 3an, DC Inside-k (interneteko foro bat) Joseon Infernua Galeria inauguratu zuen. 2015eko irailaz geroztik, esaldiaren zabalpena asko handitu zen sarean. Gainera, DC Inside erabiltzaileek joko moduko bat ere sortu zuten honen inguruan. Hainbat filmek ere Hego Koreako desberdintasun soziala ere aipatu dute, denen artean ezagunena 2019ko Parasite delarik.

 Erreferentziak 

 Kanpo estekak 

Kategoria:Hego Koreako kultura
Kategoria:Neologismoak
Kategoria:Antikapitalismoa